
[bookmark: _Hlk205370630]На основу члана 37. Закона о Заштитнику грађана („Сл. гласник РС“ бр. 105/2021) поступајући по притужби AA, Заштитник грађана сачињава следећи

ИЗВЕШТАЈ ЗАШТИТНИКА ГРАЂАНА НАКОН СПРОВЕДЕНОГ ИСПИТНОГ ПОСТУПКА СА ПРЕПОРУКOM

[bookmark: _Hlk216187293]Заштитнику грађана обратио се AA, са притужбом на рад ОШ „…“ у Чачку и Центра за социјални рад у Чачку. 
Притужилац је навео у притужби да су након развода брака, одлуком суда, заједничка деца поверена мајци на самостално вршење родитељског права и одређен модел одржавања личних односа оца и деце. Како притужилац наводи, након последњег виђања са оцем у његовом домаћинству, мал. BB изричито је  одбио да се врати код мајке у … и да похађа школу у коју је уписан. Притужилац је објаснио да је одмах покренуо поступак за измену одлуке о поверавању детета, уз захтев за одређивање привремене мере. Притужилац је објаснио и то да је у међувремену предузимао мере како би се обезбедило или да се мал. BB  врати код мајке без употребе силе и настави школовање у месту где је уписан у школу, или, ако то није могуће, да дете редовно похађа наставу у  месту његовог пребивалишта. Међутим, мал. BB одбија да се врати у …, а ОШ „… у Чачку још увек није одлучила о захтеву за упис детета у ову установу.
Испитујући испуњеност услова за поступање по поднетој притужби у оквиру навода притужбе и разлога за њено подношење, Заштитник грађана је донео закључак о покретању испитног поступка оцене законитости и правилности рада ОШ „..“ из Чачка и Центра за социјални рад у Чачку.
Из извештаја контролисаног органа утврђено је:	
1) ОШ „…“	
[bookmark: _Hlk217302870][bookmark: _Hlk217303762][bookmark: _Hlk217296208]-Дана 25.08.2025. године ОШ „…“ у Чачку је примила молбу AA, оца мал. BB, за упис детета у ОШ „…” Чачак. У молби је наведено да је дете рођено ту, да је након развода родитеља прва три разреда школе завршио са одличним успехом у Основној школи „…” у …, где је живео са млађим братом и мајком, којој су деца поверена на самостално вршење родитељског права пресудом Основног суда… Такође се наводи да мал. ВВ почев од 10. јула децидирано одбија да се врати код мајке у …, у школу коју иначе похађа. Због свега тога отац  је пред Основним судом у … покренуо поступак за измену одлуке о повери детета у односу на мал. ВВ, тако да уместо мајци, дете буде поверено оцу на самостално вршење родитељског права. Отац у молби наводи да је у циљу најбољег интереса детета да исти не губи наставу док се судски поступак не заврши, упутио молбу руководству Основне школе „…” да се омогући да дете редовно похађа школу.
-Дана 29.08.2025. године директор школе је добио телефонски позив од  мајке мал. ВВ, која је навела да она по пресуди  има самостално вршење родитељског права и да она није сагласна да се дете упише у ову школу. Иста је доставила мејлом Службену белешку ПУ … о обавештењу примљеном од грађана …, њену писану изјаву, као и пресуду Основног суда…. У телефонском разговору са директором школе иста је поново истакла да она не пристаје ни под којим условима да мал. ВВ буде уписан у ову школу.
-АА, отац детета долазио је у вези своје молбе за упис ученика, на разговор код директора школе. Исти је инсистирао да школа — директор дозволи да дете похађа наставу, без уписа, како дете не би ништа губило, а све у складу са правом на образовање које му по Уставу, закону и потписаним Међународним конвенцијама о праву детета, припада. Заједно са стручним сарадником психологом школе је исти ишао у Школску управу Чачак на разговор код руководиоца Школске управе, доставио је Просветној инспекцији молбу за поступање, обратио се и Центру за социјални рад Чачак као би исти обавили разговор са дететом. У Центру за социјални рад Чачак обављен је разговор са дететом од стране стручних лица, дана 04.09.2025. године.
-Школа се 03.09.2025. године обратила Министарству просвете са мобом за давање мишљења у вези поступања школе и питањем да ли да омогући детету да похађа наставу у четвртом разреду ОШ „…” Чачак до доношења судске одлуке. На наведени допис Министарства просвете је одговорило да то питање није уређено прописима из области образовања и васпитања и да је ради добијања ближих упутстава потребно да Школа оствари сарадњу са Центром за социјални рад.
-Поступајући по допису Министарства просвете, Школа се 16.09.2025. године обраћа Центру за социјални рад у Чачку са молбом да исти у оквиру својих деловања и ингеренција помогну у вези захтева родитеља АА, оца малолетног детета, да Школа омогући похађање наставе за његово дете.
-Дана 29.9.2025. године Центар за социјални рад Чачак у свом одговору Школи наводи да Центар нема надлежност да одлучује о питањима образовања деце, те у вези са тим и не могу дати неко одређено мишљење, јер о томе одлучују родитељи детета у сарадњи са образовном установом.
-Школа је од председнице Основног суда обавештена да је донето решење Вишег судаод 14.11.2025. године којим се преиначава решење Основног суда и налаже извршном дужнику, оцу да преда малолетно дете извршном повериоцу, мајци испред куће извршног повериоца у … дана …. године у 19,00 часова.
2) Центар за социјални рад у Чачку
-АА и ББ су родитељи  ВВ и  ГГ. Деца су рођена у браку, родитељи су се развели, а пресудом Основног суда, деца су поверена мајци на самостално вршење родитељског права. Истом пресудом је дефинисан и начин одржавања личних контаката мал. деце са родитељем са којим не живе. Без обзира на недостатак адекватне родитељске комуникације, виђања су се у складу са судском пресудом реализовала до 10.07.2015. године, када је отац након боравка деце код њега, а супротно одлуци суда и без сагласности мајке као самосталног вршиоца родитељског права, код мајке вратио само млађе дете, наводећи да старије одбија да се врати код мајке и жели да остане код њега. Задржавањем детета након истека термина виђања и онемогућавањем дететовог повратка мајци, отац је поступио супротно правоснажној судској одлуци, чиме је онемогућио мајци да врши поверено родитељско право.
- Мајка је одмах након задржавања старијег детета од стране оца покренула извршни поступак пред Основним судом ради преузимања малолетног детета од оца. … Отац је пред Основним судом покренуо поступак измене одлуке о повери мал. деце, са предлогом да самостално врши родитељско право над ВВ.
-Центар је Основном суду благовремено доставио два стручна налаза, као и процену психолога о актуелном статусу детета у том моменту. 
-Стручни тим Центра ангажован у овом поступку је мишљења да родитељи нису омогућили малолетном детету похађање наставе ни у једној школи, јер су проценили да би то могло утицати на крајњи исход судског поступка о измени одлуке о повери детета…
***
Органи и установе дужни су да неодложно реагују не само на свако сазнање о насиљу, злостављању и занемаривању детета, већ и у случају сумње да се злостављање, односно занемаривање догодило/догађа.
У пружању услуга детету, орган старатељства дужан је да поступа целовито, благовремено, и ефикасно, руководећи се принципом најбољих интереса детета и начелом хитности породичноправне заштите детета и у потпуности поштујући правне норме и стандарде стручног рада утврђене законом и Правилником о организацији, нормативима и стандардима рада центра за социјални рад. Са посебном пажњом и појачаном хитношћу, орган старатељства је дужан да поступа у случајевима када постоји сумња/сазнања о злостављању и занемаривању детета, а избор мера прилагоди посебној осетљивости и рањивости детета жртве.
Оцењујући поступање органа старатељства, Центра за социјални рад у Чачку, из домена својих овлашћења, Заштитник грађана је утврдио:
Центар за социјални рад у Чачку је у својим извештајима које је достављао надлежним државним органима, у вези са актуелним судским поступцима за поверавање деце, утврдио негативно понашање оца у погледу односа дете-мајка, као и елементи могуће манипулације дететом од стране оца и чланова његове породице.
Међутим, иако је проценио да отац крши права и најбоље интересе деце у овом случају и фактички врши злоупотребу родитељског права, о чему је јасно изразио став у стручним мишљењима током рада са породицом и обавештавао надлежне органе о томе, Центар за социјални рад Чачак није разматрао предузимање ефикаснијих мера из надлежности органа старатељства које се предузимају у случајевима злоупотребе родитељског права.  
Заштитник грађана сматра да се предузимањем ових мера које предвиђа Породични закон, као што су изрицање мере корективног надзора, покретање поступка за лишење родитељског права, испуњава не само законска обавеза Центра, већ се, што је такође важно, родитељу који на овај начин крши права своје деце, ставља до знања да ће надлежни органи предузети све како би злоупотребу и ово својеврсно насиље над децом, спречили. 
Имајући у виду наведено, на основу Уставом и законом прописаних овлашћења, Заштитник грађана упућује следећу
П Р Е П О Р У К У
Потребно је да Центар за социјални рад у Чачку предузме активности и мере ради заштите права и најбољих интереса деце, малолетног ВВе, тако што ће размотрити да ли су се у конкретном случају стекли услови за предузимање мера из надлежности органа старатељства у случајевима када родитељи злоупотребљавају родитељско право. 

Центар за социјални рад у Чачку обавестиће Заштитника грађана о мерама које је предузео ради поступања по препоруци у року од 30 дана од дана пријема овог акта уз достављање доказа о предузетим мерама.

***
Приликом утврђивања пропуста надлежног органа, Заштитник грађана се руководио одредбама Конвенције о правима детета[footnoteRef:1], Устава Републике Србије[footnoteRef:2], Породичног закона[footnoteRef:3], Правилника о организацији, нормативима и стандардима рада центара за социјални рад[footnoteRef:4]. [1:  „Службени лист СФРЈ - Међународни уговори", број 15/90 и "Службени лист СРЈ - Међународни уговори", бр. 4/96 и 2/97]  [2:  „Сл. гласник РС“, бр. 98/06]  [3:  „Сл. гласник РС“, бр. 18/2005, 72/2011 – др. закон и 6/2015]  [4:  „Сл. гласник РС“, бр. 59/2008] 

Узевши у обзир све наведено, напомињемо да је овлашћење и обавеза Заштитника грађана  да када оконча испитни поступак, сачини писмени извештај о случају у коме утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити односно начину унапређења рада органа. (члан 37. став 3. Закона о Заштитнику грађана ). Ова препорука  дата је на основу тог овлашћења и дужности.
Ценећи поступање  ОШ „…” у Чачку, Заштитник грађана оцењује да нема пропуста у поступању ове образовне установе.
Заштитник грађана је приликом оцене рада контролисаног органа имао у виду да је Школа предузела потребне активности у циљу добијања помоћи и мишљења других надлежних органа у циљу поступања у најбољем интересу детета, и да је приликом доношења коначне одлуке по захтеву оца детета, имала у виду чињеницу да је у току поступак извршења и предаје детета мајци, као и да малолетни ВВ , може наставити школовање у школи, коју је и похађао..


                 ЗАШТИТНИК ГРАЂАНА

Мр Зоран Пашалић

